Mikroaterioita löytää valmisruokahyllyn lisäksi myös pakastealtaasta. Pakastealtaan ruuat säilyvät yleensä paremmin kuin valmisateriat, mutta hintana näissä on yleensä huomattavasti pidempi valmistusaika.

Toimittaja kävi hakemassa työpaikkalounaat tällä kertaa pakastealtaan puolelta ja matkaan tarttui kolme intialaista kana-ateriaa. Ateriat ostettiin helsinkiläisestä S-Marketista.

Findus: World Selection Indian Style Tikka Masala

– Paino: 380g

– Hinta: 3,75e

Ateria on ulkoisesti erittäin asiallisen näköinen ja sen mukana tulee suurehko muoviastia. Vihannekset säilyivät freesin näköisinä mikroaaltokäsittelystä ja suutuntumalta niissä on raikas maku ja hyvä rapeus.

Kastike on intialaiseen tyyliin erittäin mausteinen, mutta herkkäsuisimmat saattavat säikähtää voimakasta potkua. Kastikkeen joukossa olevien kananpalojen kohdalla ei olla säästelty vaan niitä joutui ihan syöntimukavuuden vuoksi pienentämään lautasella. Itse pidin tästä – ainakin kana oli kunnon kanaa eikä mitään teollisuussilppua.

Annos on tähän asti arvostelluista kaikkein suurin, mutta toisin kuin Via Pasta Bolognesen kohdalla, tästä ei tule samanlaista rasvaista tunkkaisuuden tuntua syömisen jälkeen.

– Arvosana: 4,5 / 5. Hyvää kannattaa todella odottaa. Aterian lämmityksen kanssa pitää olla kärsivällinen, tämä annos viihtyy mikrossa 6-7 minuuttia. Jokaisen euron arvoinen ostos.

Rainbow: Panang Curry Chicken with Jasmin Rice

– Paino: 350g

– Hinta: 2,99e

Annos oli pakattu fiksusti kahteen eri astiaan, kastike oli pakattu riisin päälle pieneen pahvilaatikkoon, josta pienellä tanssittamisella sen sai nypättyä irti ja kaadettua isomman laatikon pohjalle riisin joukkoon. Tämä ratkaisu on melko standardi tällaisissa pakastekuutioissa.

Kastikkeen maku oli alkuun hyvin kermainen, mutta jo muutaman haarukallisen jälkeen makuun turtui ja jäljelle jäi melko mitäänsanomaton suutuntuma. Riisi oli kypsynyt hieman yli, minkä vuoksi se mössöytyi helposti, eikä kastike pystynyt juuri muuttamaan tilannetta. Odotin kastikkeen joukossa olevan edes vähän kasviksia, mutta muutamaa ruohoa enempää vihreää tästä annoksesta ei löydy.

Kana oli kypsennetty hyvin ja siitä pisteet kotiin. Muuten annos ei juuri ihmeellisempiä tunteita herättänyt – se ei varsinaisesti ollut pahanmakuinen, mutta makua ei pääse kunnolla kehaisemaankaan. Tähän hintaan on saatavilla parempiakin ruokia, joiden lämmitystä ei tarvitse odottaa 6-8 minuuttia.

– Arvosana: 2/5. Keskinkertainen, hieman tylsähkönmakuinen annos.

Kitchen Joy: Indian Style Cube Tikka Masala

– Paino: 350g

– Hinta: 2,99e

Kuutioruoka oli pakattu fiksusti kahteen laatikkoon, kastike riisin päälle erilliseen astiaansa. Laatikko lupasi viiden minuutin lämmitysaikaa, mutta valitettavasti tämä ei riittänyt, sillä ensimmäinen syömäni kananpala oli vielä kylmä sisältä.

Kastike valahti riisin joukkoon yhtenä suurena klimppinä, mikä tosin ei maistunut enää suutuntumassa. Kitchen Joyn intialaisessa on muutoin hieman parempi suutuntuma kuin Rainbown vastaavassa annoksessa. Yhtäläisyys Rainbowin annokseen jatkuu myös vihannesten puutteen suhteen – tämänkin annoksen joukosta löytyi lähinnä hajanaisia mausteruohoja.

Maku sen sijaan oli huomattavasti terävämpi kuin Rainbowilla. Kastike keikkuu aivan mausteisen ja tulisen rajapinnalla, eikä polttelun alta maista juurikaan muuta. Olisikin kiintoisaa tietää, minkälainen on Kitchen Joyn käsitys tulisesta, jos tämä on heidän skaalalla ”medium”.

– Arvosana: 2,5 / 5. Tässä on sentään makua mukana. Yhtä makua, mutta makua. Kolmella eurolla on saatavilla parempiakin annoksia.